VDS sodba Pdp 1542/2001
Sodna praksa Višjega delovnega in socialnega sodišča, 2001-09-13

Oddelek za individualne in kolektivne delovne spore

kolektivni spor - volitve sveta delavcev - legitimacija

V kolektivnem delovnem sporu zaradi razveljavitve volitev, ki so bile razpisane s sklepom sveta delavcev, sta nasprotna udeleženca svet delavcev in volilna komisija, ne pa podjetje (gospodarska družba), ki ne nadzoruje tovrstnih odločitev sveta delavcev in volilne komisije.

Pritožba se zavrne in se potrdi sodba sodišča prve stopnje.

Z izpodbijano sodbo je sodišče prve stopnje v tem kolektivnem delovnem sporu zavrnilo predlagateljev zahtevek za razveljavitev razpisa volitev in samih volitev sveta delavcev pri udeležencu z dne 4.10. in 4.12.2000. Pri tem je ugotovilo, da je predlagatelj v predlogu dejansko izpodbijal odločitve sveta delavcev in odločitve volilne komisije, za ravnanje teh organov pa nasprotni udeleženec ne odgovarja in zato za tovrstni zahtevek ni bil pasivno legitimiran. Zoper gornjo sodbo se pritožuje predlagatelj in sodišču očita zmotno uporabo materialnega prava. Ker svet delavcev in volilna komisija nista samostojna pravna subjekta, je za njune postopke v okviru svoje pravne subjektivitete odgovoren nasprotni udeleženec. Nasprotni udeleženec je v odgovoru predlagal zavrnitev pritožbe in potrditev izpodbijane sodbe. Pritožba ni utemeljena. V kolektivnem delovnem sporu lahko kot udeleženci postopka poleg pravnih in fizičnih oseb nastopajo tudi organi in druge organizacije (45. člen Zakona o delovnih in socialnih sodiščih - ZDSS, Ur.l. RS št. 19/94). Iz določb 59. člena tega zakona je razvidno, da sta lahko v kolektivnem delovnem sporu s področja sodelovanja delavcev pri upravljanju kot organa udeležena tudi svet delavcev in volilna komisija. V 41. členu ZDSS je določeno, da mora vsak predlog, s katerim se sproži kolektivni delovni spor, vsebovati tudi navedbo udeležencev, kot jih opredeljuje 45. člen zakona, to je navedbo predlagatelja postopka in navedbo osebe, organa ali organizacije, proti kateri je predlog vložen, to je nasprotnega udeleženca. To sta hkrati tudi obvezna procesna udeleženca postopka v kolektivnem delovnem sporu. Postopka se sicer lahko udeležijo vse osebe, organi in organizacije, ki so nosilci pravic in obveznosti iz spornega razmerja (materialno pravni udeleženci). Prvostopenjsko sodišče je svojo obveznost obveščanja materialno pravnih udeležencev o sproženem kolektivnem delovnem sporu (49. člen ZDSS) v tem primeru izpolnilo z objavo oglasa o tem kolektivnem delovnem sporu z nabitjem tega oglasa na oglasni deski sodišča dne 22.3.2001 in objavo v Uradnem listu RS. Kljub takšnemu obvestilu sta se postopka v tej zadevi udeležila le predlagatelj in v predlogu izrecno opredeljen nasprotni udeleženec. Zato je prvostopenjsko sodišče postopek utemeljeno izvedlo le med tema tudi formalno opredeljenima procesnima udeležencema. Glede na povedano pritožbeno sodišče soglaša s stališčem prvostopenjskega sodišča, da nasprotni udeleženec v tej zadevi ne odgovarja za zakonitost odločitev sveta delavcev in zakonitost odločitev volilne komisije, ki jo v postopku volitev organov delavskega soupravljanja imenuje svet delavcev, saj sta lahko ta organa samostojna subjekta tovrstnega kolektivnega delovnega spora, tudi sicer pa sta navedena organa pri tovrstnih odločitvah samostojna in ne delata pod nadzorom drugih organov nasprotnega udeleženca. Zato je prvostopenjsko sodišče z izpodbijano sodbo predlagateljev zahtevek zoper nasprotnega udeleženca zaradi pomanjkanja njegove pasivne legitimacije v tem sporu utemeljeno zavrnilo. Glede na povedano predlagatelj s svojo pritožbo ni mogel uspeti.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.